餞實齋趨朝
作者：趙必𤩪
朝代：宋

paragraphs: 四海人物如晨星，老成典型公一人。
秋月玉壺光皎皎，飛鸞不驂翔八表。
寒花晚節紛其香，春風筆底多甘棠。
景定東南民力竭，天畀福星照南粵。
盡洗蠻烟瘴雨塵，藥洲草木欣然春。
至今民拜寬分賜，古有今無此廉吏。
清風去後凜冰臺，前度劉郎又復來。
閫府清明民快活，滿腔子仁活潑潑。
一十四州生意多，海鰲不動紅牙高。
治平奏最居第一，生平受用惟一實。
一朝徵入作侍郎，晉陞邃閣侍華光。
國家多難予誰與，嗣王小毖新求助。
矧今耆俊莫如公，泰內君子上下同。
大用之機其在此，周公冢宰毋專美。
不然成王方幼沖，何爲衮衣赤舄先歸東。
送公此行登鼎席，南豐瓣香此昕夕。
他時英俊館翹材，桃樹應思去後栽。